**Zápisnica**

**zo zasadnutia Obecného zastupiteľstva**

**konaného dňa 25. mája 2011**

Zasadnutie otvorila a prítomných privítala p. starostka.

Určila:

overovateľov zápisnice: p. Lýdia Rúfusová, Ing. Peter Pagáč

návrhovú komisiu v zložení: Ing. Milan Vlček, p. Ľuboš Čajnák, Mgr. Anna Fáberová

zapisovateľku: sl. Janu Vodárovú

a navrhla program rokovania:

1./ Kontrola plnenia uznesení č. 5/2011 a č. 6/2011

2./ Odkúpenie budovy OcÚ od ECAV

3./ Prehľad hospodárenia obce a SHJ za 1. štvrťrok

4./ Žiadosť o odkúpenie pozemku parc. č. KN-C 1609/11

5./ Žiadosť o finančný príspevok ZŠ Hradná, Liptovský Hrádok

6./ Rôzne

7./ Diskusia

8./ Návrh UZNESENIA č. 7/2011

9./ Záver

Poslanci OZ program aj členov komisie jednohlasne schválili.

1./ p. starostka prečítala jednotlivé body uznesení a informovala poslancov:

- UZN č. 5/2011 v bode C1/ - komisia vykonala obhliadku prebytočného majetku obce, z obhliadky vyhotovila zápis. Navrhla ceny odpredaja, ktoré boli konzultované so znalcom pre dopravné prostriedky nasledovne: Multikára M24 vo výške 200,- €, Praga V3S fekál vo výške 500,- € a Praga V3S vo výške 800,- €.

Poslanci OZ schválili odpredaj prebytočného majetku obce v stanovených cenách jednohlasne.

- UZN č. 6/2011 v bode A1/ - obec vydala záväzné stanovisko, ktoré bolo zaslané splnomocnenému zástupcovi ŽSR, firme Reming Consult a.s., Žilina. Zatiaľ sme neobdržali žiadnu písomnú odpoveď.

- v bode B1/ - obec rovnako vydala záväzné stanovisko k vybudovaniu elektrárne na biomasu pre investora Energia prírody 1, s.r.o., Liptovský Mikuláš, ktoré si osobne prevzali na OcÚ.

2./ Odkúpenie budovy OcÚ od ECAV Liptovská Porúbka – na základe požiadavky zástupcov ECAV, Ing. Surovčeková prepracovala znalecký posudok, ktorý dnešného dňa doručila na OcÚ. Cena predávanej nehnuteľnosti bola znalcom stanovená na sumu 156.000,- EUR. Z tejto sumy je potrebné odpočítať všetky práce, ktoré na budove vykonala obec počas obdobia nájmu, ocenenie týchto prác vykoná p. Pavol Čajka v programe Cenkros. Cena podľa znaleckého posudku je jedna vec, druhou stránkou je však zvážiť finančné možnosti obce a dohodnúť sa na maximálnej cene, ktorú je obec ochotná a schopná zaplatiť ECAV za túto budovu. Do úvahy musíme brať aj skutočnosť, že budova si vyžiada značné finančné prostriedky na rekonštrukciu (kúrenie, rozvody vody, kanalizácia, rozvody elektriky, výmena okien a ďalšie..).

Ing. Vlček – nakoľko cena podľa znaleckého posudku je pomerne vysoká, navrhujem porozmýšľať o výstavbe novej budovy, resp. rekonštrukcii MŠ s vytvorením nových priestorov pre OcÚ.

Mgr. Fáberová – prikláňam sa k návrhu, ktorý prezentoval Ing. Vlček

Ing. Haluška – za peniaze vo výške, na akú je nehnuteľnosť ocenená v znaleckom posudku, sa dá postaviť nová budova OcÚ

p. starostka – na nadobudnutie nehnuteľného majetku sa nedajú z eurofondov vybaviť finančné prostriedky

Ing. Lehotský – treba brať do úvahy, že do budovy OcÚ treba investovať nemalé prostriedky jednak do samotného odkúpenia a následne na rekonštrukciu, pričom rekonštrukcia MŠ je potrebná v každom prípade, takže by sa ňou poriešili dve veci naraz. Podporujem názor, že výhodnejšia bude rekonštrukcia MŠ.

p. Rúfusová – treba myslieť aj na kultúrnu stránku, keď neodkúpime budovu ECAV, prídeme o priestory slúžiace na kultúrne aktivity a podujatia. V MŠ na to nebudú priestory.

Ing. Vlček – my nezavrhujeme možnosť odkúpenia budovy, všetko závisí na dohode s predstaviteľmi ECAV, rekonštrukcia MŠ je ako ďalšia alternatíva riešenia

p. kaplán – finančná situácia je zlá ako pre obec tak aj pre ECAV, snažíme sa získať finančné prostriedky, kde sa dá. Myslím, že obec nebude mať problém získať prostriedky na rekonštrukciu budovy, vzhľadom na to, že do budovy treba investovať a prakticky slúži na obecné účely

p. starostka – okrem peňažných prostriedkov na odkúpenie, bude treba na rekonštrukciu minimálne 70 – 80 tisíc EUR, ktoré by sa mohli dať získať z eurofondov, ale tie sa môžu žiadať až vtedy, keď bude budova vo vlastníctve obce.

p. Čajnák – prijateľné by bolo pre obec odkúpiť budovu za polovičnú sumu z ceny uvedenej v znaleckom posudku, aby sa zvyšná suma mohla použiť na rekonštrukciu

p. kaplán – cenu za odpredaj musí schváliť seniorát, 50% pod cenu je príliš veľa

p. Čajnák – treba ísť na jednanie so seniorátom a predložiť mu návrh z našej strany, aby sa k nemu vyjadrili

Ing. Lehotský – aj keby sa dohodneme na sume 100.000,- € za odkúpenie, musíme si najskôr zostaviť finančný plán

Poslanci OZ sa dohodli na stretnutí komisie so zástupcami ECAV na deň 07.06.2011 o 17.oo h v priestoroch fary v Liptovskej Porúbke, za účelom jednania ohľadom ceny za odpredaj budovy OcÚ.

3./ Prehľad hospodárenia obce a SHJ za 1. štvrťrok 2011 dostali poslanci OZ vopred k preštudovaniu. Poslanci zaznamenali v prehľade viaceré nedostatky, ktoré budú do budúceho zasadania OZ odstránené.

Ing. Lehotský – rozpočtové zmeny môže schvaľovať výlučne OZ, prípadne môže OZ splnomocniť starostu na schvaľovanie zmien do určitej výšky. Navrhujem preto, aby OZ splnomocnilo starostku obce schvaľovať rozpočtové zmeny do výšky 1000,- EUR v jednotlivých prípadoch na jednotlivých položkách.

Poslanci OZ schválili splnomocnenie starostky obce jednomyseľne.

Ing. Ilavská – informovala poslancov o skutočnosti, že audit na obci bude vzhľadom na pracovnú vyťaženosť auditorky vykonaný až v mesiaci júl, podľa toho bude treba prispôsobiť aj termín plánovaného verejného hovoru.

4./ Dňa 16. apríla 2011 bola na OcÚ doručená žiadosť p. Ľuboša Kočtúcha o kúpu pozemku parc. č. KN-C 1609/11. P. starostka prečítala žiadosť poslancom OZ.

Ing. Lehotský – upozorňuje, že ak sa OZ rozhodne odpredať pozemky, tak jedine formou verejnej obchodnej súťaže, pričom podmienky súťaže musí schváliť OZ a taktiež je potrebné vyhotoviť znalecký posudok, pričom predajná cena musí byť minimálne vo výške ceny stanovenej znaleckým posudkom.

p. Rúfusová – záujemca nenapísal účel kúpy

Mgr. Fáberová – obec vlastní len jeden pozemok, preto ho netreba predávať

Poslanci OZ hlasovali za predaj obecného pozemku takto:

Za hlasovali: : 0

Zdržali sa: p. Čajnák

Proti: Mgr. Anna Fáberová, Ing. Milan Vlček, p. Lýdia Rúfusová, Ing. Peter Pagáč, Ing.Dušan Haluška

5./ P. starostka prečítala poslancom OZ žiadosť ZŠ Hradná v Liptovskom Hrádku, doručenej na OcÚ dňa 20.05.2011, o poskytnutie finančného príspevku na dopravu do družobného mesta Liptovskej Porúbky – Krzanowice, kde boli žiaci pozvaní pri príležitosti prevzatia ocenenia v medzinárodnej výtvarnej súťaži, do ktorej sa zapojili.

p. starostka – nakoľko ZŠ Hradná navštevujú aj deti z našej obce a takisto žiaci ZŠ sa podieľajú na kultúrnych podujatiach v obci a reprezentujú ju, dávam poslancom OZ na schválenie výšky príspevku pre ZŠ.

Poslanci OZ schválili finančný príspevok vo výške 100,- € jednohlasne.

6./ V bode rôzne p. starostka informovala:

- na minulom zasadnutí OZ sme sa nedohodli, ako rozšírime projekt na chodníky ku domu smútku (rozhľadňa + chodník na Zapač, cyklotrasa na Záhorie, rekonštrukcia existujúcej cyklotrasy). Potrebujeme to doriešiť, aby sa mohlo pokračovať na projekte.

Poslanci OZ schválili rozšírenie projektu o rozhľadňu a chodník na Zapač – jednomyseľne.

- p. Milan Čonka s manželkou sa rozhodli, že prijmú ponuku zo strany obce na riešenie svojej nepriaznivej bytovej situácie a dočasne sa presťahujú do Veľkého Lomu. Dňa 06. júna pôjdeme so zamestnancami obce vyčistiť okolie domu a p. Čonka sa tam pôjde pozrieť. Bude potrebné určiť podmienky nájmu a pripraviť nájomnú zmluvu.

- chov psov v nájomných bytových domoch – na OcÚ prichádzajú opätovne sťažnosti zo strany nájomníkov bytových domov č. 555 a č. 556. Na základe požiadavky bol pre chovateľov bytových psov vyčlenený a označený priestor na venčenie psov, no chovatelia ho nerešpektujú a aj napriek viacerým upozorneniam problémy s bytovými psami pretrvávajú. Vzhľadom na uvedenú skutočnosť je na rozhodnutí OZ, či v bytových domoch zakáže chov psov.

p. Haluška – dá sa zapracovať do VZN, že v prípade priestupku budú postihovaní všetci majitelia psov?

Ing. Lehotský – takú úpravu nemáme zatiaľ zapracovanú do VZN, ale jedna z možností je nájomníkom bytov oznámiť, že poriadok v nájomných bytoch si musia ustrážiť sami. Prípadne navrhujem vyhotoviť dodatok k VZN o verejnom poriadku.

p. starostka – problém budeme sledovať a ak sa nezjedná náprava, na budúcom zasadaní OZ sa bude rokovať o zákaze chovu psov v nájomných bytoch.

Poslanci OZ sa zhodli na vypracovaní dodatku p. Ing. Lehotským o verejnom poriadku, týkajúci sa chovu psov v nájomných bytových domoch.

- Ďalej p. starostka informuje:

-je potrebné, aby sa bytová komisia dohodla na termíne vykonania obhliadky nájomných bytov, predmetom ktorej bude kontrola neschválených bytových úprav nájomníkmi bytov.

p. Haluška – dohodnutý termín bude treba zverejniť a oboznámiť občanov o vykonaní plánovanej kontroly

- p. Mlynarčík dokončuje práce na kotolni v bytovom dome č. 59, bude potrebné určiť preberaciu komisiu

p. Haluška – navrhuje p. Ladislava Hutku, p. Ľuboša Čajnáka

p. starostka – k preberaniu pôjde aj kurič, p. Vyskok

Poslanci OZ sa dohodli, že preberacia komisia bude pracovať v zložení:

p. starostka, p. Ladislav Hutka, p. Ľuboš Čajnák, p. Ľubomír Vyskok.

- kultúrna komisia plánuje zorganizovať dňa 25.06.2011 podujatie pre deti „Hurá prázdniny“, spojené s oceňovaním detí, ktoré reprezentujú obec. PaedDr. Šúleková skúsi sponzorsky zohnať ceny do súťaže a zároveň sa obracia s prosbou na poslancov OZ o spoluprácu pri organizovaní súťaží pre deti.

- Dňa 17. mája bolo p. starostke doručené pozvanie od primátora partnerského mesta Krzanowice na stretnutie partnerských miest a obcí, ktoré sa bude konať v dňoch 02.-06. júna 2011 v Salzbergen. Pri tejto príležitosti budú potrebné nejaké finančné prostriedky na reprezentáciu.

7./ V diskusii vystúpili:

p. Čajnák – v akom štádiu je problematika týkajúca sa VPS Čadca a vysťahovania rodiny Zaťkovcov z bytu?

Ing. Lehotský – v najbližšej dobe budem s právnym zástupcom JUDr. Jančim, pourgujem obidve záležitosti

Mgr. Fáberová – kauza Pačanovci – oplotenie?

p. starostka – oplotenie ako drobná stavba nebola povolená obcou, je potrebné, aby čierne stavby riešila stavebná komisia

p. Čajnák – máme neplatičov v nájomných bytoch?

p. starostka – p. Capková, p. Bednárik – boli opätovne upozornení dodržiavať splátkový kalendár, ak nedodržia splatenie dlhu na nájomnom, budú povinní vypratať byt.

p. Rúfusová – kto odpratával zbúranisko domu po p. Haluškovej? Prečo sa to nedotiahlo dokonca?

p. starostka – nemáme veľa ľudí na tieto práce, nakoľko prebiehajú v obci aj jarné čistiace práce. Škodlivý eternit zo strechy domu zlikvidovala firma, ktorá ma na to oprávnenie

p. Rúfusová – pýtali sa ma občania, prečo sa kosila tráva okolo bytových domov pri moste, ked okolo súkromných domov si musia udržiavať okolie majitelia RD?

p. starostka – verejné priestranstvá kosíme, okolo bytoviek je obecný pozemok

p. Rúfusová – aj okolo RD nie sú pozemky vlastníkov RD a musia si ich sami udržiavať

p. starostka – upozorníme občanov bytoviek pri moste, aby si okolie udržiavali aj vrátane kosenia trávy

p. Rúfusová – ulica od mosta smerom k detskému domovu je plná áut, občania sa sťažujú, treba tam dať dopravnú značku „zákaz státia“

p. starostka – k problematike biologicky rozložiteľného odpadu a jeho odvozu – keďže je predpoklad, že ľudia už väčšinu tráv pokosili, malo by byť už menej odpadu, mohli by sme ušetriť na odvoze tohto odpadu v intervaloch jeden krát za dva týždne.

p. starostka – mali sme sedenie s p. Kubekom ohľadom domu smútku, dohodli sme sa, že sa zo zmluvy o dielo vypustia práce,ktoré neboli doteraz zrealizované.

Ing. Vlček – bolo by dobré dotiahnuť túto stavbu do takého stavu, aby bol dom smútku prevádzkovania schopný

p. starostka – problém bude v kolaudácii, pretože na celé dielo (dom smútku + všetky terénne práce) bolo vydané jedno stavebné povolenie, čiže stavba by musela byť dokončená komplet, aby mohla byť skolaudovaná. S niektorými prácami si budeme musieť svojpomocne poradiť, aj s pomocou ľudí na aktivačných prácach.

p. Čajnák – ako skončila záležitosť týkajúca sa návrhu na finančné vyrovnanie od firmy Inštalatér – Dušan Piatka?

p. starostka – zaslali sme im vyjadrenie k návrhu, na ktoré nereagovali

Mgr. Fáberová – prečo je namiesto programu Prima cool športový program STV3?

p. starostka – športový program bol prepnutý kvôli majstrovstvám v hokeji

Mgr. Fáberová – pozýva občanov na nedeľu 29.05. do  Múzea liptovskej dediny v Pribyline na súťaž vo varení halušiek

p. starostka – tento rok prejavili záujem o účasť v súťaži aj dôchodcovia našej obce, takže tentokrát budeme mať z obce dve súťažné družstvá.

8./ Predseda návrhovej komisie, Ing. Milan Vlček, prečítal Návrh uznesenia č. 7/2011, ktorý poslanci jednomyseľne schválili.

Zasadnutie ukončila a poďakovala prítomným za účasť p. starostka.

Overovatelia zápisnice:

p. Lýdia Rúfusová ........................................

Ing. Peter Pagáč ........................................